ዶናልድ ትራምፕ ከቻይና ወደ አሜሪካ በሚገቡ ምርቶች ላይ የሁለት መቶ ቢልዮን ዶላር ታሪፍ እንደሚጥሉ ተናገሩ
ፕሬዝዳንት ዶናልድ ትራምፕ ከቻይና ወደ አሜሪካ በሚገቡ ምርቶች ላይ የሁለት መቶ ቢልዮን ዶላር ታሪፍ እንደሚጥሉ ተናግረዋል፡፡ይህ ውሳኔ ፕሬዝዳንቱ በቻይና እቃዎች ላይ ቀድመው ከወሰኑት የ50 ቢልዮን ዶላር ዋጋ በተጨማሪ የተላለፈ ውሳኔ ሲሆን ተግባራዊ ከተደረገ ሁለቱም ሃገራት ወደለየለት የንግድ ጦርነት ያመራሉ ተብሏል፡፡ የልእለ ሃያሏ ሃገር አሜሪካ ፕሬዝዳንት ዶናልድ ጄ ትራምፕ በፈረንጆቹ ጥር 2018 በማጠቢያ ማሸኖች እና በሶላር ምርቶች ላይ ታሪፍ በመጣል የንግድ ጦሩን ‹‹ሀ›› ብለው መጀመራቸውን መረጃዎች ያሳየሉ፡፡ከሁለት ወር በፊት ደግሞ የካናዳን ጨምሮ ከአምስት የአለም ሃገራት ወደ አሜሪካ በሚገቡ የብረት እና የአልሙኒየም ምርቶች ላይ የ25 እና የ10 በመቶ ታሪፍ ለመጣል መወሰናቸው ይታወሳል፡፡ታሪፉ ከተጣለባቸው ሃገራት መካከል ደግሞ አሜሪካን የምትገዳደረው ቻይና አንዷ ነች፡፡ በፕሬዝዳንቱ የታሪፍ ጭማሪ ውሳኔ የተቆጡት ሃገራት አሜሪካ ውሳኔውን ተግባራዊ የምታደርግ ከሆነ ሃገራቱም የራሳቸውን አፀፋ እንደሚወስዱም ዝተዋል፡፡የኋላ ኋላ ፕሬዝዳንት ትራምፕ ታሪፍ የተጣለባቸው የተወሰኑት ሃገራት ለጊዜውም ቢሆን ከውሳኔው እንዲወጡ ሲያደርጉ ቻይናን ግን አላካተቱም፡፡በምጣኔ ሃብቷ የአሜሪካን ቦታ ትይዛለች የተባለችው ቻይና በበኩሏ 128 የአሜሪካ ምርቶች ላይ የታሪፍ ጭማሬ ለማድረግ ወስናለች፡፡ ሃገሪቱ በትናንትናው እለትም በአጠቃላይ የአሜሪካ እቃዎች ላይ ታሪፍ ለመጣል መወሰኗን ይፋ አድርጋለች፡፡ቤጂንግ በዚህ አላበቃችም አሜሪካ በውሳኔዎቿ የምትፀና ከሆነች በግብርና ምርቶቿ በተሸከርካሪ እና በሌሎች 659 ምርቶች ላይ የ50 ቢልዮን ዶላር ታሪፍ እንደምትጠል ዝታለቸ፡፡የሁለቱም ሃያላን አገሮች የንግድ እሰጥ አገባ በዚህ አላበቃም፡፡ ፕሬዝዳንት ትራምፕ ቀድመው ከጣሉት የ50 ቢልዮን ዶላር የታሪፍ ውሳኔ በተጨማሪ 10 በመቶ በማከል በቻይና ምርቶቸ ላይ ብቻ የሁለት መቶ ቢልዮን ዶላር ታሪፍ እንዲጣል ለአሜሪካው የንግድ ተወካይ ትእዛዝ አሳልፈዋል፡፡ቻይና የአሜሪካ ቴክኖሎጂ የአዕምሮ ንብረት ማለትም ኮፒራይት ውጤቶችን በራሷ አስመስላ የማምረት ተግባሯን እና ፍትሀዊ ያልሆነ የንግድ እንቅስቃሴዋን እስካላቆመች ድረስ ታሪፉ የሚጣሉት ታሪፍ ጭማሪዎች እንደሚቀጥሉም ፕሬዝደንት ትራምፕ ዝተዋል፡፡የመጀመሪያው የ50 ቢልዮን ዶላር የታሪፍ ጭማሪ ውሳኔው ልክ የዛሬ ወር ተግባራዊ እንደሚደረግ እና ያሁኑን ውሳኔ ተግባራዊ ለማድረግ ደግሞ የቻይና ማስተካከያ እየተጠበቀ መሆኑን አልጀዚራ ዘግቧል፡፡የቻይናው የንግድ ሚኒስትር በበኩላቸው አሜሪካ እየወሰደች ያለችው ውሳኔ ስምምነታችንን የሚጥስ እና ተፅእኖ የሚፈጥር ነው ያሉት፡፡ችግሩ ለአለም አቀፉ ማህበረሰብ እንደሚተርፍም የተናገሩት ሲሆን ሃገሪቱ የስም ማጥፋት ዘመቻዋንም ማቆም አለባት ብለዋል፡፡ (አልጀዚራ እና ቢቢሲ)